Liewer laat as nooit. - INK - INK Liewer laat as nooit. - INK
Titel: Liewer laat as nooit.
Datum gepubliseer: 11 November 2019 Aantal woorde: 507 370 Kere gelees ♥12
Lentetyd is Lasarus-tyd. Dis lewe-kry en opstaantyd. Dis tyd om die liefde op te warm, romanse af te stof, te lag en te skerts.
Dis tyd om jou loer-kappie of jou wyerand strooihoed van die kapstok af te haak, want dis lyf regkry tyd. Dis tyd om te begin oefen, stap, bergklim en draf. Ek doen nie die draf-ding nie, tensy iets my jaag, maar dis strand-loop en wandelpad tyd. Sand tussen die tone en voete in die water tyd. Dis spiere oppomp en beenhare skeertyd. Sodra die lyf begin saamspeel, is dit bene wys en kaal-arm tyd.
Die lente bring matriekafskeid tyd. Dis rok soek en hoop iemand vra my tog tyd. Dis rekord eksamen en stres en deurnag swot en wakker-bly pille tyd. Dis gryp na strooihalms en hoop ek onthou tyd.
Hier in die Kaap is dit tapisserie tyd. Die veld is veelkleurig borduur met varkore, vygies, madeliefies en gesiggies. Kappertjies en laventel. Appel bloeisels, peer bloeisels en lemmetjie groen blare aan wingerd en eikeboom. Dis skrop, regpak, wegpak en vensters was tyd. Dis beddings omspit, rante afsteek, gras sny en saad saaityd.
Dis weer tyd om die stoeptafel te dek en te eet in die flikkerlig van 'n dosyn langnek kerse en die sterre aan die hemelruim. Of piekniekkos uit te lê op 'n lawwe rooi en wit geruite tafeldoekie. Vonkelwyn te drink uit 'n lang delikate kristalglas of osbloed-rooi Merlo uit 'n wye-bek glas, terwyl jy oor die rand die liggies in jou geliefde se oë sien glinster.
Dis braai en slaai tyd en vrugteslaai vir nagereg. Ryp rooi aarbeie, blaargroen kiwi's, sonskyn oranje papaja en goudgeel piesangs. Dis tyd om op baldadige bont kussings langs die vuur te sit en in die glimmende kole te tuur. Te onthou van lekker tye en te droom van vorentoe avonture.
Dis tyd om 'n pienk skuim-skommel by die straatkafee se bistro tafeltjie onder 'n vrolike sambreel, stadig deur 'n strooitjie te teug en elke koel soet straaltjie wat oor jou tong gly, regtig te proe. Of 'n draairoomys in die skadu van 'n melkhoutboom, baie stadig en smullend te lek. En lek…en lek.
Lente is die tyd om vroeg op te staan om die son se eerste strale te begroet, wanneer hulle stadig oor die ooste-horison kruip om die nuwe dag in te kleur. Of om laatmiddag op die strand te vertoef terwyl einste son die dag afsluit. Stadig van spierwit na goud… na koper… na oranje… en in 'n waas van appelkoos oor die blou-see-horison gly.
Dis tyd om die Here te loof vir al die glorie wat ons om ons sien. Met Sy eie pottebakkershande geskep en vir ons gegee om te geniet. Al is dit eers laat lente in die Kaap. Amptelik eers in Oktobermaand. En hierdie jaar kom dit toe eers in November.